អាជ្ញាធរ​កម្ពុជា​រៀបចំ​ឯកសារ​ឲ្យ​ជនភៀស​ខ្លួន​នៅ​អូស្ត្រាលី​មួយ​រូប​ដំបូង​គេមក​នៅ​កម្ពុជា
កាល​ពី​ឆ្នាំ​២០១៤​ កម្ពុជា​បាន​ចុះ​ហត្ថលេខា​ជា​មួយ​ប្រទេស​អូស្ត្រាលី​ក្នុង​ការ​ទទួល​​យក​ជនភៀស​ខ្លួន​ជាង​១​ពាន់​នាក់​ដែល​សុំ​សិទ្ធិ​ជ្រក​កោន​នៅ​ក្នុង​​ប្រទេស​​​អូស្ត្រាលី។
ភ្នំពេញ — ក្រុមមន្ត្រីកម្ពុជាបានអះអាងនៅថ្ងៃព្រហស្បតិ៍នេះថា កម្ពុជាកំពុងរៀបចំនីតិវិធីសម្រាប់ទទួលយកជនភៀសខ្លួនដំបូងគេបង់អស់ពីកោះណូរូ (Nauru) ដែលស្ម័គ្រមករស់នៅក្នុងប្រទេសកម្ពុជា។ ការលើកឡើងនេះធ្វើឡើងមួយថ្ងៃក្រោយពេលដែលរដ្ឋមន្ត្រីក្រសួងអន្តោប្រវេសន៍អូស្ត្រាលីបានអំពាវនាវឲ្យជនភៀសខ្លួនប្រមាណជាង១០០០នាក់ដែលប៉ុនប៉ងស្វែងរកការជ្រកកោននៅប្រទេសអូស្ត្រាលី ឲ្យស្ម័គ្រចិត្តស្ម័គ្រកាយមករស់នៅកម្ពុជា ហើយឲ្យបំភ្លេចក្តីស្រមៃរបស់គេនៅប្រទេសអូស្ត្រាលី។ លោកនាយឧត្តមសេនីយ៍ខៀវ សុភ័គ អ្នកនាំពាក្យក្រសួងមហាផ្ទៃ បានប្រាប់វីអូអេខេមរភាសាថា តាមការឲ្យដឹងពីមន្ត្រីកម្ពុជាដែលបានធ្វើដំណើរទៅកាន់ដោះដាច់ស្រយាលរបស់ប្រទេសអូស្រ្តាលីនោះ ជនភៀសខ្លួនមួយរូបដំបូងគេបង្អស់បានស្ម័គ្រចិត្តមករស់នៅកម្ពុជា។ ជនភៀសខ្លួនទីមួយនេះគឺជាជនជាតិភាគតិចរ៉ូហ៊ីងយ៉ា (Rohingya) ដែលភៀសខ្លួនចេញពីប្រទេសភូមា។ «អ្នកដែលទូរស័ព្ទមកគឺថា មានជួបទៅ បានមានម្នាក់ដែរ មកចុះឈ្មោះ ជនជាតិរ៉ូហ៊ីងយ៉ា (Rohingya) ភេទប្រុស។ អាយុប៉ុន្មានក៏មិនទាន់ដឹងដែរ ហើយរូបភាពមិនទាន់ដឹងយ៉ាងម៉េចទេ។ រឿងយ៉ាងម៉េចទៀត អត់ទាន់ដឹងទេ។ តែមានតែម្នាក់គត់»។ កាលពីឆ្នាំ២០១៤ កម្ពុជាបានចុះហត្ថលេខាជាមួយប្រទេសអូស្ត្រាលីក្នុងការទទួលយកជនភៀសខ្លួនជាង១ពាន់នាក់ដែលសុំសិទ្ធិជ្រកកោននៅក្នុងប្រទេសអូស្ត្រាលី ហើយត្រូវអាជ្ញាធរប្រទេសនេះដាក់ឲ្យរស់នៅក្នុងជំរំនៅលើកោះដាច់ស្រាលមួយដែលហៅថា «Nauru»។ កិច្ចព្រមព្រៀងនេះគឺជាថ្នូរនឹងអ្វីដែលគេពណ៌នថា ជាកម្មវិធីជំនួយដែលមានទឹកប្រាក់ជាង៣០លានដុល្លារពីប្រទេសអូស្រ្តាលី។ លោកកែម សារីន ប្រធានយកដ្ឋានអន្តោប្រវេសន៍នៃក្រសួងមហាផ្ទៃ បានថ្លែងថា មន្ត្រីកម្ពុជាដែលបានធ្វើដំណើរទៅកាន់កោះណូរូ (Nauru) នាដើមសប្តាហ៍នេះ កំពុងតែធ្វើកិច្ចសម្ភាសន៍ជាមួយជនស្ម័គ្រចិត្តរូបនោះ និងពិនិត្យមើលឯកសារផ្សេងៗទៀត មុនពេលបញ្ជូនទិន្នន័យទាំងនោះមកប្រទេសកម្ពុជាដើម្បីធ្វើការសម្រេចជាចុងក្រោយ។ «មកដល់ពេលនេះគឺយើងមិនទាន់បានទទួលឯកសារទេ។ ឯកសារមិនទាន់បានបញ្ជូនមកទេ គ្រាន់តែកាលពីម្សិលមិញ មន្ត្រីរបស់យើងនៅទីនៅះបានជួបសម្ភាសជាមួយគាត់ ហើយពេលដែលគាត់ត្រឡប់មកវិញ ឯកសារនឹងត្រូវបញ្ជូនមកតាមក្រោយ ហើយយើងនឹងពិនិត្យមើល»។ មន្ត្រីដដែលក៏បានឲ្យដឹងថា មិនទាន់មានការកំណត់កាលបរិច្ឆេទនៃការវិលត្រឡប់មកវិញរបស់មន្ត្រីខ្មែរពីកោះណូរូ (Nauru)នោះនៅឡើយទេ។ កាលពីថ្ងៃពុធម្សិលមិញនេះ លោក Peter Dutton រដ្ឋមន្រ្តីក្រសួងអន្តោប្រវេសន៍អូស្រ្តាលី បានថ្លែងយ៉ាងចំៗនៅក្នុងកាសែតវីដេអូទៅកាន់ជនភៀសខ្លួននៅលើកោះ Nauru ថា៖ «ក្រោមកាលៈទេសៈណាក៏ដោយ អស់លោកអ្នកនឹងមិនអាចតាំងទីលំនៅនៅក្នុងប្រទេសអូស្រ្តាលីបានទេ។ នេះមិនមែនជាជម្រើសដែលរដ្ឋាភិបាលអូស្រ្តាលីនឹងផ្តល់ឲ្យអស់លោកអ្នកទេ »។ លោកបន្ថែមថា រដ្ឋាភិបាលកម្ពុជាបានត្រៀមខ្លួនជាស្រេចដើម្បីទទួលយកពួកគេនិងក្រុមគ្រួសារ។ លោកនាយឧត្តមសេនីយ៍ ខៀវ សុភ័គបានថ្លែងថា សម្រាប់កម្ពុជាគឺធ្វើកិច្ចការមនុស្សធម៌ក្នុងការទទួលយកជនអន្តោប្រវេសន៍ ហើយវាគ្មានភាពចាំបាច់ធ្វើការឃោសនាបញ្ចុះបញ្ចូលជនទាំងនោះ នោះទេ។ គួរបញ្ជាក់ផងដែរថា កិច្ចព្រមព្រៀងទទួលនិងបញ្ជូនជនភៀសខ្លួនពីកោះណូរូនោះត្រូវទទួលរងការរិះគន់យ៉ាងខ្លាំងពីអង្គការសិទ្ធិមនុស្សជាតិ និងអន្តរជាតិដែលអះអាងថា វាបានរំលោភអនុសញ្ញាជនភៀសខ្លួនរបស់អង្គការសហប្រជាជាតិ។ ជាងនេះទៀត ប្រទេសកម្ពុជាដ៏ក្រីក្រមួយនេះនៅមានបញ្ហាប្រឈមជាច្រើន ដូចជាអំពើពុករលួយ ភាពក្រីក្រ និងទំនាស់ដីធ្លីដ៏ច្រើន៕